9.12.2022
SK
Úradný vestník Európskej únie
C 469/11
b) rozvíjajú učebné plány zamerané na učiaceho sa a založené na inkluzívnych a relačných pedagogikách a umožňujú diverzifikované a personalizované formy výučby a vzdelávania.
Podľa potreby by sa malo zvážiť aktívne zapojenie detí a mladých ľudí do tvorby učebných materiálov, najmä pokiaľ ide o zdroje na prevenciu šikanovania, spoločenské vzdelávanie a citovú výchovu, riešenie konfliktov a prekonávanie predsudkov;
c) začleňujú spoločenské vzdelávanie a citovú výchovu, prevenciu šikanovania a duševné a fyzické zdravie do učebných plánov, od VSRD po vyššie sekundárne vzdelávanie a odbornú prípravu;
d) posilňujú kompetenciu vo vyučovacom jazyku (vyučovacích jazykoch), pričom oceňujú a podporujú jazykovú rozmanitosť učiacich sa ako pedagogický prostriedok napomáhajúci ďalšie vzdelávanie a dobré výsledky v ňom.
Môže sem patriť napríklad posúdenie predchádzajúcich jazykových znalostí, silná podpora v materinskom jazyku učiaceho sa (prvý jazyk) a vo vyučovacom jazyku, prístup k domácej výučbe jazykov a prípadne mechanizmy na podporu prechodu medzi prijímacími triedami a bežnými triedami na rôznych úrovniach vzdelávania;
e) podporujú najmä osvojenie si vyučovacieho jazyka u utečencov a novoprichádzajúcich migrantov prostredníctvom skorého zaradenia do bežných tried a učebných plánov s dodatočnou individuálnou podporou poskytovanou na primeranej úrovni s cieľom zrýchliť sociálne a akademické vzdelávanie.
Kľúčovú úlohu môže zohrávať aj nepretržitý prístup k jazykovej a akademickej podpore, profesijnému poradenstvu na všetkých úrovniach vzdelávania a odbornej prípravy a k medzikultúrnemu vzdelávaniu spolu so zapojením rodičov;
f) podporujú pedagogické prístupy, ktoré sú interaktívne a založené na skúsenostiach, ako aj kultúrne a jazykovo citlivé, s cieľom budovať u učiacich sa samostatnosť a zodpovednosť pri učení a motivovať ich, aby sa aktívne zapájali do rozvoja svojich kompetencií.
Takéto prístupy môžu zahŕňať príležitosti na zmiešané učenie (vrátane digitálnych zdrojov a prístupu do knižníc, laboratórií, múzeí, iných kultúrnych inštitúcií, ako sú hudobné alebo umelecké školy, do komunitných centier a prírody) so zreteľom na potreby učiacich sa so zdravotným postihnutím alebo osobitnými vzdelávacími potrebami, na flexibilnú a rôznorodú organizáciu času a prostredí vzdelávania, na interdisciplinárne vyučovanie a vzdelávanie, na vzdelávanie založené na spolupráci a partnerskú podporu, ako aj na použitie podporných technológií u učiacich sa so zdravotným postihnutím;
g) presadzujú postupy hodnotenia, ktoré odzrkadľujú a podporujú osobné vzdelávacie potreby a dráhy, najmä rozsiahlym využívaním formatívneho a nepretržitého hodnotenia a kombináciou viacerých digitálnych a nedigitálnych foriem a nástrojov (napr. portfólií, partnerského hodnotenia a sebahodnotenia), ktoré sú inkluzívne, kultúrne citlivé a participatívne.
Intervenčné opatrenia
h) poskytujú rámce v školách ponúkajúce cielenú podporu pre všetkých učiacich sa, ktorí majú poruchy učenia alebo ktorým hrozí podvýkonnosť, a to prostredníctvom multidisciplinárneho a tímového prístupu (napr. programy zapojenia rodičov prostredníctvom celoškolského prístupu, mentorské programy vrátane partnerského mentorstva, mobilizácia podporného personálu, dodatočný čas na učenie sa počas školského roka a/alebo v období prázdnin, prístup k ďalším vzdelávacím prostrediam);
i) poskytujú v rámci inkluzívneho a prístupného prostredia lepšiu individualizovanú podporu pre učiacich sa s viacstrannými komplexnými potrebami vrátane sociálnych a emocionálnych potrieb a potrieb v oblasti duševného zdravia (napr. osobné tútorstvo, individualizované študijné plány, intervencie odborníkmi z oblasti emocionálneho poradenstva, psychoterapeutické intervencie, multidisciplinárne tímy, rodinná podpora);
j) na úrovni škôl alebo v rámci partnerstva s inými aktérmi poskytujú riešenia pre učiacich sa s ťažkosťami pri uspokojovaní základných potrieb v dôsledku ich sociálno-ekonomického zázemia (napr. nedostatok vzdelávacích materiálov, ťažkosti súvisiace s dopravou, hlad, nutričný a spánkový deficit);
k) poskytujú cielené mechanizmy finančnej a/alebo nefinančnej podpory znevýhodnených učiacich sa na uľahčenie ich prechodu na sekundárnu a terciárnu úroveň vzdelávania a odbornej prípravy a úspešného dokončenia vyššieho sekundárneho vzdelávania vedúceho k relevantným kvalifikáciám;